คือก่อนนอน มีถ่ายเป็นเลือด ก่อนหน้านั้นไม่มีอาการอะไรเลยคับ ไม่ปวดท้อง ไม่แสบ ไม่เวียนหัว แต่พอถ่ายเสร็จก็รู้สึกเคืองๆ ก้นนิดหน่อย และก็นอน ตื่นเช้ามาถ่ายอีกรอบแต่ไม่มีเลือดแล้ว ดูปกติคับ อยากทราบว่าตอนถ่ายเป็นเลือดเกิดจากสาเหตุอะไรคับ โดยที่ไม่มีอาการอะไรทั้งสิ้น โดยตอนนี้ก็รับประทานผัก กับ น้ำเยอะๆ แล้วด้วยคับ
สวัสดีค่ะ GUSSS,อาการถ่ายอุจจาระเป็นเลือด สาเหตุที่พบบ่อย คือ1. ริดสีดวงทวาร อาการคือจะมีเลือดสีแดงสดหยดออกมาพร้อมกับอุจจาระหรือหลังถ่ายอุจจาระ เลือดอาจมีมากหรือน้อยก็ได้ แต่จะไม่มีอาการปวดรูทวาร ซึ่งสาเหตุ ได้แก่ การมีท้องผูกเป็นประจำ การเบ่งถ่ายอุจจาระ นั่งถ่ายอุจจาระนาน ใช้ยาสวนบ่อย น้ำหนักตัวมาก เป็นต้น2. แผลปริขอบทวารหนัก สาเหตุเกิดจากก้อนอุจจาระมีขนาดใหญ่ หรือแข็ง ต้องออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผล หรืออาจเกิดจากการมีท้องเสียต่อเนื่องหลายวัน ทำให้การทำงานของกล้ามเนื้อหูรูดทวารหนักมากกว่าปกติจนเกิดฉีกขาด หรือจากการร่วมเพศทางทวารหนัก หรือการใส่นิ้วหรือสิ่งแปลกปลอมเข้าไปในทวารหนัก อาการคือจะมีเลือดสีแดงสดติดออกมากับก้อนอุจจาระหรือติดกระดาษที่ใช้เช็ดก้น และมักมีอาการปวดหรือเจ็บรูทวารหนักร่วมด้วยสำหรับสาเหตุอื่นๆ นั้นพบได้น้อย และมักมีอาการอื่นๆ ร่วมอีกนอกจากการมีถ่ายอุจจาระปนเลือด เช่น ลำไส้ใหญ่อักเสบเรื้อรัง ถุงผนังลำไส้ใหญ่อักเสบ ภาวะลำไส้ขาดเลือด มีเลือดออกจากหลอดอาหารหรือกระเพาะอาหารที่มีแผลหรือเส้นเลือดโป่งพอง มีติ่งเนื้อหรือก้อนเนื้อในลำไส้ใหญ่ มะเร็งลำไส้ใหญ่ เป็นต้นหากในตอนนี้ ไม่มีอาการถ่ายอุจจาระเป็นเลือดแล้ว ไมีมีอาการปวดรูทวารหนัก ก็ถือว่าไม่ได้อันตรายอะไร ควรสังเกตอาการไปก่อนค่ะ ในช่วงนี้ ก็ควรอย่าให้มีท้องผูกหรือท้องเสียเกิดขึ้น ไม่นั่งถ่ายอุจจาระนาน ไม่เบ่งถ่าย ไม่ใช้นิ้วหรืออื่นๆ ใส่เข้าไปในรูทวารหนัก เป็นต้น